姚焯菲開演唱會當畢業騷 人氣輸Gigi心服口服
2024年04月24日 00:01
東網電視
更多新聞短片
「聲夢小花」姚焯菲(Chantel)近日返港,看過炎明熹(Gigi)的演唱會後,大讚對方有天后風采,認為Gigi在隊內人氣最高合情合理,完全不介意,還講笑希望Windy、Yumi和自己能同時躋身做阿二。
近日Chantel趁學校放假回港宣傳新歌《Dreamscape》之餘,亦在準備下一首新歌:「啱啱錄完新歌,呢個主題逃避咗好耐,係情歌,想做番啱自己年紀嘅嘢,到依家大個喇!(準備可以談戀愛?)唔關事,係太耐冇唱情歌,我第一首派台歌《原來談戀愛是這麼一回事》都係情歌,互相呼應。」
Chantel趁今次回港,現身支持Gigi的《Gi-FORCE演唱會2024》,看後大呼感動:「上年Gigi開騷我有睇綵排,好感動,今次又好感動,佢真係大個咗好多,真係一個天后,以她為榮,連續開3場唔易,好開心佢完成到。(自己都想開?)之前有衝動諗過,呢刻要讀書先,畢業後一定會,希望下年啦!當送畀自己嘅畢業騷。」
平常心面對粉絲流失
談到網民經常將After Class成員作比較,Chantel表示不介意,認為每個人心目中的排名都不同,不會為此不悅:「Gigi係天后排第一係合理,我哋3個可以一齊第2?或者大家都第一?哈哈!」她直言近來長時間不在港,對音樂事業投入不多,只能自評6分:「我係忽略咗,有內疚感,但眼前學業好重要,唔代表我唔尊重事業,一樣好珍惜。(擔心資源畀晒其他隊友?)冇呢個感覺,公司上上下下都好錫我,冇見到對我唔公平嘅事,好感恩。」
而近來新女團頻出,被問到粉絲流失問題時,Chantel認為時間長了,流失無可厚非:「開心佢哋鍾意過我,相信之後粉絲一定會增添,今次返嚟發覺多咗好多新面孔,大人小朋友都有。」她還透露早前收到網民私信,指她的音樂有助緩解考試壓力,令她大感開心。
Hair:Hugo Poon
Makeup:King Yip
Venue:Mira Mall